Strid i Jammerbugt Kommune om, hvem der skal opkridte stregerne på de lokale fodboldbaner, bliver nu også en sag for tilsynsmyndighederne.

Jetsmark Idrætsforening har klaget over, at den selv skal sørge for at forsyne banerne med de nødvendige kridtstreger, og klubben henviser til, at det ifølge folkeoplysningsreglerne er en kommunal opgave, oplyser DR Nordjylland. Men hvis kommunens ansatte skal opkridte alle banerne i hele kommunen, vil det ifølge et skøn fra teknisk forvaltning medføre en ekstra udgift på næsten 700.000 kroner årligt. Derfor vil politikerne i Børne- og Kulturudvalget nu bede Statsforvaltningen om at vurdere sagen, og formanden Kim Bennike fra Dansk Folkeparti vurderer, at svaret vil have betydning for de fleste kommuner.